KOMMISSIONENS FORORDNING (EF) Nr. 678/1999 af 26. marts 1999 om retningslinjerne for ydelse af støtte til privat oplagring af Pecorino romano-ost

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1587/96 (2), særlig artikel 9, stk. 3, og artikel 28, og

ud fra følgende betragtninger:

I Rådets forordning (EØF) nr. 508/71 af 8. marts 1971 om fastsættelse af almindelige regler om ydelse af støtte til privat oplagring af ostesorter, der er egnede til lagring (3), er det fastsat, at ydelse af støtte til privat oplagring navnlig kan besluttes for ostesorter, som fremstilles af fåremælk, og hvis modningstid er på mindst seks måneder, såfremt en alvorlig forstyrrelse af markedets ligevægt kan bringes til ophør eller mindskes ved sæsonoplagring;

Pecorino romano-ostens sæsonprægede karakter resulterer i opbygningen af lagre, der er vanskelige at afsætte, og som kan medføre et prisfald; der bør derfor for disse mængder foretages sæsonoplagring for at forbedre situationen og give osteproducenterne den fornødne tid til at finde afsætningsmuligheder;

i forbindelse med gennemførelsesbestemmelserne for denne foranstaltning bør fastsættes både den maksimale mængde, der kan drage nytte heraf, og gyldighedsperioden af kontrakter, der fastsættes under hensyntagen til markedets faktiske behov og muligheder for opbevaring af de pågældende oste; kontrakten skal bl.a. indeholde bestemmelser om identificering af ostene og kontrol med lagerbeholdninger, hvortil der ydes støtte; støttens størrelse bør fastsættes under hensyntagen til oplagringsudgifter og markedsprisernes forventede udvikling;

den omregningskurs, der skal anvendes i forbindelse med støtteforanstaltninger for privat oplagring i mælkesektoren, er fastsat i artikel 1, stk. 1, i Kommissionens forordning (EØF) nr. 1756/93 af 30. juni 1993 om de udløsende begivenheder for landbrugsomregningskursen for mælk og mejeriprodukter (4), senest ændret ved forordning (EF) nr. 569/99 (5);

erfaringerne med kontrolforanstaltningerne viser, at kontrolbestemmelserne bør præciseres, specielt hvad angår den dokumentation, der skal fremlægges, og den kontrol, der foregår på stedet; disse nye krav på området nødvendiggør bestemmelser om, at medlemsstaterne kan kræve, at kontrolomkostningerne bæres helt eller delvis af kontrahenten;

kontinuiteten i den pågældende oplagring bør sikres;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Der ydes støtte til privat oplagring af 15 000 tons Pecorino romano-ost, der er fremstillet i Fællesskabet, og som opfylder de i artikel 2 og 3 fastsatte betingelser.

Artikel 2

1. Interventionsorganet indgår kun oplagringskontrakt, såfremt følgende betingelser er opfyldt:

a) det parti ost, for hvilket kontrakten gælder, er på mindst 2 tons

b) osten er fremstillet mindst 90 dage før den i kontrakten nævnte dato for begyndelsen af oplagringen og efter den 1. oktober 1998

c) osten har på tilfredsstillende vis gennemgået en undersøgelse, der godtgør, at den opfylder den i litra b) nævnte betingelse og er af første kvalitet

d) den, der foretager oplagringen, forpligter sig til:

- ikke at ændre sammensætningen af det af kontrakten omfattede parti i løbet af kontraktens varighed uden godkendelse fra interventionsorganet; for så vidt kravet om den mindstemængde, der er fastsat pr. parti, fortsat opfyldes, kan interventionsorganet tillade en ændring, der er begrænset til udlagring eller udskiftning af oste, når det konstateres, at forringelsen af deres kvalitet udelukker en forlængelse af oplagringen.

Ved udlagring af visse mængder:

i) anses kontrakten for ikke at have undergået ændring, hvis de nævnte mængder udskiftes med interventionsorganets tilladelse

ii) anses kontrakten for allerede fra begyndelsen at være indgået for den mængde, der opretholdes permanent, hvis de nævnte mængder ikke udskiftes med nye.

De eventuelle kontrolomkostninger ved denne ændring påhviler den oplagrende virksomhed

- at føre lagerregnskab og hver uge give interventionsorganet meddelelse om tilgang i den forløbne uge og om den forventede afgang.

2. Oplagringskontrakten indgås:

a) skriftligt med angivelse af begyndelsesdatoen for den kontraktlige oplagring; denne dato er tidligst den dag, der følger efter den, hvor indlagringen af det parti ost, kontrakten omfatter, er afsluttet

b) efter indlagringen af det parti ost, kontrakten omfatter, er afsluttet og senest 40 dage efter begyndelsesdatoen for den kontraktlige oplagring.

Artikel 3

1. Der ydes kun støtte til ost, der er indgået på lager i perioden 15. april til 31. december 1999.

2. Der kan ikke ydes støtte for en kontraktlig oplagring på under 60 dage.

3. Støtten må ikke være større end det beløb, der svarer til en oplagringsperiode på 180 dage, som er afsluttet inden den 31. marts 2000. Som undtagelse fra artikel 2, stk. 1, litra d), første led, kan lagerholderen dog efter udløbet af den i stk. 2 omhandlede 60-dages periode foretage hel eller delvis udlagring af et parti, hvorom der er indgået kontrakt. Den mængde, der kan udlagres, skal mindst være på 500 kg. Medlemsstaterne kan dog forhøje denne mængde op til 2 tons.

Begyndelsesdatoen for udlagringen af ost, for hvilken kontrakten gælder, medregnes ikke i den kontraktlige oplagringsperiode.

Artikel 4

1. Støtten fastsættes således:

a) 100 EUR pr. ton for de faste omkostninger

b) 0,35 EUR pr. ton pr. kontraktoplagringsdag for oplagringsomkostninger

c) 0,52 EUR pr. ton pr. kontraktoplagringsdag for de finansielle omkostninger.

2. Udbetaling af støtten finder sted senest 90 dage efter den sidste kontraktlige oplagringsdato.

Artikel 5

1. Medlemsstaterne sørger for, at betingelserne for opnåelse af ret til betaling af støtte overholdes.

2. Kontrahenten stiller til rådighed for de nationale myndigheder, der kontrollerer foranstaltningen, al dokumentation med følgende oplysninger om de privat oplagrede produkter:

a) ejerforhold ved indlagringen

b) ostenes oprindelse og fremstillingsdato

c) indlagringsdato

d) tilstedeværelse i lager

e) udlagringsdato.

3. Kontrahenten, eller i hans sted lagerholderen, fører lagerregnskab, som skal være til rådighed på oplagringsstedet, med følgende oplysninger:

a) identifikation ved kontraktnummer af de privat oplagrede produkter

b) indlagrings- og udlagringsdato

c) antallet af oste og deres vægt, angivet for hvert parti

d) produkternes placering i lageret.

4. De oplagrede produkter skal være lette at identificere og oplagret adskilt efter kontrakt. Der sættes et særligt mærke på de oste, for hvilke kontrakten gælder.

5. De kompetente organer foretager kontrol ved indlagring, især med henblik på at sikre, at de oplagrede produkter er støtteberettigede, og forhindre enhver mulighed for at ombytte produkterne i løbet af den kontraktlige oplagringsperiode, jf. dog artikel 2, stk. 1, litra d).

6. Den nationale kontrolmyndighed gennemfører:

a) en uanmeldt kontrol af produkternes tilstedeværelse i lageret. Den udvalgte prøve skal være repræsentativ og svare til mindst 10 % af den samlede kontraktmængde i forbindelse med støtte til privat oplagring. Kontrollen omfatter desuden en gennemgang af de i stk. 3 nævnte regnskaber, fysisk kontrol af vægten og arten af produkterne og deres identifikation. Denne fysiske kontrol skal omfatte mindst 5 % af den mængde, der underkastes en uanmeldt kontrol

b) kontrol af produkternes tilstedeværelse ved udløbet af den kontraktlige oplagringsperiode.

7. Om den i henhold til stk. 5 og 6 gennemførte kontrol udfærdiges der en rapport med følgende oplysninger:

- dato for kontrollen

- dens varighed

- det gennemførte kontrolarbejde.

Kontrolrapporten underskrives af den ansvarlige embedsmand og medunderskrives af kontrahenten, eller i givet fald af lagerholderen.

8. Hvis der konstateres uregelmæssigheder, som vedrører 5 % og derover af de af kontrollen omfattede produkter, udvides kontrollen til at omfatte en større prøve, som fastlægges af det kompetente organ.

Medlemsstaterne underretter inden fire uger Kommissionen om disse tilfælde.

9. Medlemsstaterne kan kræve, at kontrolomkostningerne helt eller delvis bæres af kontrahenten.

Artikel 6

Medlemsstaterne underretter senest den 15. december 1999 Kommissionen om:

a) de mængder ost, for hvilke der er indgået oplagringskontrakter

b) eventuelt de mængder, for hvilke den i artikel 2, stk. 1, litra d), nævnte tilladelse er givet.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 15. april 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. marts 1999.

På Kommissionens vegne

Franz FISCHLER

Medlem af Kommissionen

(1) EFT L 148 af 28. 6. 1968, s. 13.

(2) EFT L 206 af 16. 8. 1996, s. 21.

(3) EFT L 58 af 11. 3. 1971, s. 1.

(4) EFT L 161 af 2. 7. 1993, s. 48.

(5) EFT L 70 af 17. 3. 1999, s. 12.